TACLOBAN CITY - Guintapo hin gios protesta hi Presidente Benigno Noynoy Aquino III ha pagbisita hini ha Rehiyon Otso dungan han selebrasyon han ika 28 nga anibersaryo han EDSA People Power I yana nga adlaw.
Alas 2:14 na hin kulop han dumangat ha bungto han Tanauan Leyte hi PNoy pero aga pa han magtikang pagkatitirok an ginatos gatos nga mga myembro han People Surge ngan Alliance of Typhoon Yolanda Victims ha Tacloban (ABBAT) ha pagbisita han Presidente agud ma-ipadangat nira an ira mga reklamo partikular na han daw kawaray igo nga bulig han National Government ha mga biktima han delubyo dinhi ha rehiyon sobra tulo ka bulan na an nakakalabay.
Imbes nga mga dulaw unta an kolor nga makikita komo simbolo han EDSA, mga violet nga mga ribbon an guinpanbutang han mga melitante agud ipakita an ira kasubo para han yinukot-yukot nga mga residente han rehiyon otso nga nagkaawatan durante han super typhoon Yolanda dida han nakalabay nga Nobyembre otso tuig 2013.
Lakip han mga guinpapanawagan han mga raliyesta an 40 mil pesos nga cash assistance tikang ha gobyerno ngan an pagpapadayon ha panhatag hin relief goods ha mga biktima han bagyo.
Samtang, nakasentro naman ha pagtindog ngan pagka-urusa an mensahe nga guinpadangat han Presdente ha guindumara nga programa ha town plaza han nasabi nga bungto kun diin guinpahayag hini nga "Kaya natin ito bastat sama-sama tayo.
Kaupod nga umabot han presidente an pira nga dumagko nga mga opisyal sugad kanda Department of Social Welfare and Development (DSWD) Secretary Dinky Soleman, Department of Health Secretary Enrique Una, Department of Public Works and Highways Secretary Rogelio Singson, Energy Secretary Carlos Jericho Petilla ngan Defense Secretary Voltair Gazmin. Nakadto guihapon hi Mayor Matin Petilla ng Palo, ngan Leyte Governor Dominic Petilla.
Katapos han programa ha Tanauan Leyte dumiritso naman an Presidente ha syudad han Tacloban agud pangunahan an ground breaking ceremony ha relocation site han EVRMC ha Brgy. Cabalawan ha nasabi nga syudad kun diin guintapo hiya ni City Mayor Alfred Romualdez ngan iba pa nga local nga opisyal.
Ha lain nga bahin, waray na madayon hi Presidente Aquino ha iya pagbisita ha mga Yolanda survivors ha Eastern Samar tungod nga tigda nga umuran.
war_Latn war_Latn war_Latn war_Latn war_Latn war_Latn war_Latn war_Latn